Саида Жьиԥҳа, Sputnik
Аинвестпрограмма инақәыршәаны ҩышықәса раахыс зыргылара нап арку Гагратәи абжьаратә аԥсуа школ №1 иаарласны ахархәарахь инашьҭхоит иҳәеит анардадкылаҩ Саид Осиа.
"Иахьазы инханы иҟоу аусурақәа маҷӡоуп. Ахыбра аҩнуҵҟа аганваҵақәа (аплинтусқәа - аред.) рышьҭаҵара, аҩнымаҭәеи атехнологиатә маҭәахәқәеи реибыҭара ирҿуп. Адәахьы ашҭеи амҩахәасҭақәеи рҭырҭәаара хыркәшоуп, уажәы аҵакырадгьыл ариаҵәареи, ахыб ықәҵаны, аҟәардәқәа ргыланы аԥсшьарҭатә ҭыԥқәа раԥҵареи, аиҿкааратә усурақәеи мҩаԥысуеит. Финансла ҳаиҵамхозтгьы аобиект иахьа уажәраанӡагьы иаҳҭахьазаарын. Аҵыхәтәантәи аетап азы аԥара шазоужьхо еиԥш, ҳус мызкы ахыи-аҵыхәеи рыла инаҳагӡоит", - ҳәа азгәеиҭеит иара.
Саид Осиа инаҵишьит, аргыларақәа цонаҵы изныкымкәа ашкол адиректори арҵаҩратә еилазаара ахаҭарнакцәеи ргәаҳәарала апроект аҿы ишарбамызгьы, раҳаҭыр баны ахарҭәаарақәа шаларгалаз.
"Акттә зал аҟны асметаҿы ишаҳәоз еиԥш акафельтә хаҳә ҟьаԥс ықәҵатәын, аха ашкол адиректори арҵаҩцәеи иҟарҵаз аҳәарала аӷәтәы дашьма ала иҳаԥсахит. Иҭҳарҭәааит иалыркааз даҽа ашҭа хәыҷык, џьара-џьара амаакырақәа шьақәҳаргылеит. Ажәакала, ҳамч зықәхоз аҿы мап рцәымккәа ргәаҳәарақәа ҳархаҵгылеит", - иациҵоит Осиа.
Гагратәи абжьаратә аԥсуа школ №1 ахь иаҵанакуеит иарку аҳаиртә аиасырҭақәа рыла еиԥшьу акорпусқәа ԥшьба, хԥа-хԥа еихагыла змоу аҵаратә процесс ахьымҩаԥысуа ҩ-ргыларак, еихагылак-еихагылак змоу акттәи аспорттәи залқәа. Ашкол ҿыц зныҭрыс иаднакыларц алшоит 700-ҩык ахәыҷқәа.
Иара убас шәаԥхьар ҟалоит:
-
Ҷкотуа: Гагратәи аԥсуа школ аргылара иарбоу аамҭа иахьаҳагӡоит